Jan Kempdorp: Vier uit skool, koshuis geskorsHoër Landbouskool Noord-Kaap Foto: Skool se webwerf (rotland.co.za) Sydney Stander, woordvoerder van die provinsiale onderwysdepartement, het aan Maroela Media bevestig dat die vier seuns, tussen 14 en 19 jaar oud, uit die skool en koshuis geskors is na verlede Sondag se beweerde voorval. Volgens Stander het die leerlinge oor die naweek die klagstaat ontvang en opdrag gekry om voor ŉ dissiplinêre komitee te verskyn. Die vier seuns het nie Maandag na die skool en koshuis teruggekeer nie. Stander het gesê die dissiplinêre proses vind onafhanklik van die strafregtelike proses plaas. Die vier seuns het Vrydag in die Jan Kempdorp-landdroshof verskyn en is op borgtog van R1 000 elk vrygelaat. Hulle moet op 5 Maart weer in die hof verskyn. Die seuns het na bewering verlede Sondagaand omstreeks 21:30 die 18-jarige slagoffer se kamer betree. Hulle het glo as deel van ŉ ontgroeningsproses hom kaal uitgetrek, sy hande en voete vasgebind en hom op sy maag op die bed laat lê. Hy is glo met skeerroom gespuit en met ŉ vreemde voorwerp gesodomiseer. Lees alle vorige berigte oor Jan Kempdorp op Maroela Media.